
ДО
ОБЩИНСКИ СЪВЕТ 
БУРГАС

ДОКЛАДНА ЗАПИСКА


ОТ ДИМИТЪР НИКОЛОВ НИКОЛОВ -
КМЕТ НА ОБЩИНА БУРГАС

Относно: Програма за управление и разпореждане с общинска собственост за 2024 година

УВАЖАЕМИ ОБЩИНСКИ СЪВЕТНИЦИ,

В съответствие с разпоредбата на чл. 8, ал. 9 от Закона за общинската собственост (ЗОС), Общинският съвет приема годишна програма за управление и разпореждане с имотите – общинска собственост по предложение на кмета на общината. 
В изпълнение на  цитираната разпоредба, програмата е съобразена с приетата от Общинския съвет стратегия за  развитие на общинската собственост и стопанската дейност на общината.
Програмата за разпореждане с общинска собственост е важен елемент от бюджета на Община Бургас и средствата, постъпили в изпълнение на програмата формират съществена част от собствените приходи на общината. Програмата се приема до приемането на бюджета на общината за съответната година и може да бъде актуализирана през годината, като при необходимост се извършва и актуализация на общинския бюджет.
Годишната програма на Община Бургас за управление и разпореждане с имоти и вещи общинска собственост за 2024г. е изготвена в изпълнение на основните цели, принципи и приоритети, посочени в общинската стратегия за  развитие на общинската собственост и при спазване на основните принципи за управление и разпореждане, регламентирани в Закона за общинската собственост – управлението на имотите и вещите да се извършва с грижата на добър стопанин и в интерес на населението на общината; всяко действие на управление и разпореждане да се извършва след решение на Общинския съвет. При изготвяне на програмата са съобразени основните характеристики на отделните видове имоти, които могат да бъдат предмет на разпореждане, както и нуждите на общината от нови имоти и способите за тяхното придобиване.
Програмата съдържа:
1. Описание на имотите, които общината има намерение да предложи за продажба, за учредяване на ограничени вещни права или за предоставяне на концесия;
2. Описание на имотите, които общината има намерение да придобие в собственост и способите за тяхното придобиване;
3. Описание на имотите, които общината ще предостави в управление; 
4. Обекти от първостепенно значение;
5. Други данни, определени от Общинския съвет.
Годишната програма на Община Бургас за управление и разпореждане с общинска собственост за 2024 г. е отворена и може да бъде актуализирана през годината, като при необходимост се извършва и актуализация на годишния бюджет. Разработването и приемането й е в синхрон с основните политики на общината, включително и за осигуряване на възможности за инвестиции, за образование и развитие в Бургас с цел постигане на стратегическите приоритети за преодоляване на демографските предизвикателства.
Съгласно  чл. 9, ал. 2 от ЗОС,в правомощията на Общинския съвет е да определи имотите - частна общинска собственост, които подлежат на задължително застраховане, включително срещу природни бедствия и земетресения.  
Предвид изложеното и на основание чл.8, ал.9 от Закона за общинската собственост и чл.21, ал.1, т. 8 от Закона за местното самоуправление и местната администрация и във връзка с чл.8, ал. 9 от ЗОС, и чл.9, ал.2  от ЗОС, предлагам Общински съвет – Бургас да приеме следните:

Р Е Ш Е Н И Я:

1. Приема програмата за управление и разпореждане с общинската собственост за 2024 година-Приложение №1.
2. Програмата за управление и разпореждане с общинска собственост да се публикува на интернет сайта на Община Бургас.
3. Определя имотите, които подлежат на задължително застраховане, включително срещу природни бедствия и земетресения съгласно списък Приложение №2
Приложения:
             1. Програма за управление и разпореждане с общинската собственост за 2024 г.
             2. Списък с общински имоти публична и частна общинска собственост, за които да се сключат застрахователни полици.


ДИМИТЪР НИКОЛОВ
Кмет на Община Бургас

Съгласували:
ЗЛАТИНА ГЕОРГИЕВА
Директор на Дирекция ПНО

МАРИЯ КУМАНОВА
Директор на Дирекция ДПМК

ИВЕЛИНА СТРАТЕВА
Директор на Дирекция ИСД

Изготвил:
ЖИВКО ДИМИТРОВ
Директор на дирекция УОС

